สว.ต้านกองทุนเทสโก้โลตัสฯทำลายศก.ไทย
สว.ต้านกองทุนรวมอสังหาริมทรัพย์เทสโก้โลตัสฯ ดูดเงินคนไทย ทำลายโชห่วยไทย
26 มิ.ย. 2555

สว.ต้านกองทุนรวมอสังหาริมทรัพย์เทสโก้โลตัสฯ ดูดเงินคนไทย ทำลายโชห่วยไทย
นายคำนูณ สิทธิสมาน สมาชิกวุฒิสภา ในฐานะกรรมาธิการการเงิน การธนาคาร เปิดเผยว่า ไม่เห็นด้วยที่มีการอนุญาตให้จัดตั้งและขายกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) มูลค่ากองทุน 18,408 ล้านบาท ถือว่าเป็นเรื่องที่ทำลายเศรษฐกิจชาติอย่างร้ายแรง
นายคำนูณ กล่าวว่า เทสโก้ โลตัส เป็นบริษัทต่างชาติ 100% แต่แปลงร่างมาเป็นสัญชาติไทย คือ บริษัท เอก-ชัย ดิสทริบิวชั่น ซิสเทม (เทสโก้ โลตัส) เข้ามาลงทุนในธุรกิจค้าปลีก ทำลายโชห่วยไทยล้มหายตายจากไปหมดโดยไร้การควบคุม รัฐไม่มีการจัดโซนนิง และกำไรที่ได้เทสโก้ โลตัส ก็ส่งคืนบริษัทแม่ที่อังกฤษหมด 
“ล่าสุดตั้งพร็อพเพอร์ตีฟันด์เพื่อระดมทุนจากคนไทยในไทยมาเป็นเจ้าของที่ดินให้บริษัทตัวเองเช่าบริษัทตัวเองบริหาร เพื่อหลีกเลี่ยงภาษี เพราะกองทุนรวมอสังหาริมทรัพย์ไม่ต้องเสียภาษี กองทุนนี้เพิ่งเปิดซื้อขายไปเมื่อเดือน มี.ค.ที่ผ่านมา” นายคำนูณ กล่าว 
ทั้งนี้ หากรัฐบาลปล่อยให้บริษัทข้ามชาติสามารถทำเช่นนี้ได้หมดทุกราย เศรษฐกิจของประเทศจะเสียหายมาก เหมือนเข้ามาลงทุนมือเปล่า แบบใช้อัฐยายซื้อขนมยาย แล้วก็ขนสมบัติยายกลับประเทศเขาอะไรจะเกิดขึ้น ประเทศไทยจะไม่ได้รับประโยชน์อะไรเลย แม้กระทั่งภาษี